ሪፖርት በማይደረግባቸው አካባቢዎች የኮሮናቫይረስ ስርጭት እንደሚኖርና ኅብረተሰቡ መጠንቀቅ እንዳለበት የአማራ ሐኪሞች ማኅበር አስጠነቀቀ፡፡
ባሕር ዳር፡ ሰኔ 05/2012 ዓ.ም (አብመድ)  በኮሮናቫይረስ ላይ እየታዬ ያለው መዘናጋት ዋጋ እያስከፈለ በመሆኑ ትኩረት ሊሰጠው እንደሚገባ የአማራ ሐኪሞች ማኅበር አሳስቧል፡፡ በኢትዮጵያ በቅርቡ እየወጣ ያለው የኮሮናቫይረስ አሐዛዊ መረጃ በአስደንጋጭ ሁኔታ እየጨመረ ነው፡፡ በበሽታው የሚያዙ፣ በጽኑ የሕክምና ክፍል ውስጥ የሚገቡ እና በበሽታው አማካኝነት ሕይወታቸውን የሚያጡ ሰዎች ቁጥርም እያሻቀበ ነው፡፡ ቫይረሱ በብዛት እየተገኘ ያለው የውጪ ሀገር የጉዞ ታሪክ በሌላቸው እና በቫይረሱ መያዙ በሕምና አስቀድሞ ከተረጋገጠ ሰው ጋር ንክኪ በሌላቸው ሰዎች ላይ ነው፡፡ ይህም ወረርሽኙ በማኅበረሰቡ ውስጥ በአሳሳቢ ደረጃ እየተሠራጨ መሆኑን እንደሚያሳይ የአማራ ሐኪሞች ማኅበር አስታውቋል፡፡የማኅበሩ ፕሬዝዳንት አብራራው ታደሰ (ዶክተር) እንዳሉት ማኅበረሰቡ ስለወረርሽኙ ዕውቀት ቢኖረውም የባሕሪ ለውጥ አለማምጣቱ ከፍተኛ ዋጋ እያስከፈለ ነው፡፡ ኢትዮጵያውያንን እንደማይዝ እና እንደማይገድል ተወርቶ ነገሮች በተቃራኒው ሆነው ታይተዋል፡፡ ማኅበረሰቡ በመዘናጋቱ ምክንያት ወረርሽኙ በማኅበረሰቡ ውስጥ ያለገደብ እየተሠራጨ መሆኑ ይበልጥ ሊያሳስብ እንደሚገባም መክረዋል፡፡ ቸልተኝነቱ በዚህ ከቀጠለ በወረርሽኙ የሚያዙና የሚሞቱ ሰዎች ቁጥር በከፍተኛ ደረጃ ይጨምራል፤ የሚያደርሰው ማኅበራዊ፣ ኢኮኖሚያዊ እና የጤና ቀውስ መጨመሩ እንደማይቀርም ዶክተር አብራራው አስጠንቅቀዋል፡፡